Dezbăteam dacă Hendrix zice kiss the sky

sau kiss this guy, nu era net nu puteam verifica

tot pe-atunci mama a luat în gazdă o americancă

o hipioată cu păr alb venită să vadă cu sida

avea o plasă de țînțari deasupra patului

și scrisori în engleză

i le citeam cînd lipsea

veneau copii din bloc la ușă

arată camera americanei

cu mama se-nțelegea prin gesturi

se uitau pe geam și rîdeau, era vegetariană

și mama-i infiltra carne-n mîncare

să nu piară, am făcut și chef pe covor

cu țigări Plugarul și votcă

ascultam legende la casetofon

și ne povestea cum le-a cunoscut

la Woodstock, pe toate, personal

pe Jim și pe Jimi

pe Janis și pe Melanie și pe Cohen

o apostolă vie

a anilor 60 la noi în sufragerie

ne-a și împăcat

a zis că-i kiss the sky la bază

dar că Hendrix o cînta și și

la sfîrșitul lunii s-a certat cu mama de la chirie

crezuse că trebuie să dea 50 de dolari

și mama înțelesese 150, se și bucurase

văduvă cu doi copii, ne mai ușura

Emily s-a simțit rănită

credeam că avem ceva special

i-am tradus eu mamei

nu m-așteptam ca și tu să mă jefuiești.