Mi se spusese că șerpuiește

prin pereții casei de chirpici

vara la amiază la bunici

îl simțeam deodată cum foșnește

tot așa foiau sub mine cîinii

sub podele noaptea cînd culcam

căpșoru-n lînă și-adormeam

în foișoarele de pază ale stînii

și-n căruță cînd întins pe spate

în fîn mă întorceam acasă

fin ca mătasea pe mătasă

mă ducea calul uriaș pe roate

sub cerul viețuit de stele

și eu ca ele, vietate.