Se știe că se-ascunde-n orice stup  
ceva care nu seamănă la trup  
cu puii de albină,  
o insectă străină  
de larvele celelalte din grup

dar care imită-atît de bine  
plînsetele puilor de-albine  
sau mirosul lor  
sau cum zic ele că vor  
mîncare, că mîncarea le vine

mai rapid și mai mult ca la toate  
larvele mai puțin talentate  
nu știu, ca ea, să pară  
larva cea mai larvară  
chiar dacă-s larve-adevărate

și uite-așa cu teatru pentru miere  
parazita crește în putere  
pîn-ajunge într-o zi  
pe-alealalte-a le hali  
nu de foame, numai de plăcere

dar uneori și ea e atinsă  
nu-i atentă și se lasă prinsă  
de-atîta-nșelăciune  
dusă la perfecțiune  
e ea însăși uneori învinsă

și trimite semnale bizare  
despre dileme identitare  
„dragilor, sînt bolnavă  
parcă nu mă simt larvă  
voi ce ziceți, cum vi se pare?“

ceea ce-i absurd pentru albine  
(nu fac distincții așa de fine)  
„ce prostii poți să spui  
tu ești dragul nostru pui  
ești ca noi, uite, vorbești ca mine!“

așa că tace, cum să le spună  
ce simte, să nu pară nebună  
și începe să vadă  
și începe să creadă  
că de fapt toți trăiesc în minciună

că nimeni nu se simte albină  
și-n orice albină i-o străină  
ce-o albină imită,  
c-a-nvățat să emită  
semnale normale de stupină