*pentru claudiu komartin*

În decembrie am devenit bărbat:  
am dat prima şpagă.  
  
Miha era în maternitate şi  
citea Crize,  
cartea Domnicăi Drumea.  
  
Tu cît ai dat,  
l-am întrebat pe Ianuş  
după ce a născut Domnica.  
  
Cînd s-a născut Ioana,  
pe 14 decembrie, la ora 13,  
americanii arătau prima înregistrare  
cu despăducherea lui Hussein  
proaspăt capturat într-o grădină de curmali  
înfloriţi  
în decembrie.  
  
Băiete, bărbat devii, stîlp al societăţii,  
cînd ajungi să primeşti  
prima şpagă, e, mai nou,  
ăsta, un gînd al meu  
ca pocnetul unui dos de labă uriaşă,  
părintească,  
peste ceafă.