Ce trist și frumos e cînd omul se-nșală  
asupra lumii (și poate nici nu află  
vreodată), ca pisica înnebunită  
de lucirea unui cuțit pe perete.  
Uită pe loc de toate și țîșnește  
ca friptă direct spre pata jucăușă  
de lumină – și de fiecare dată  
se duce-n bot și de fiecare dată,  
fără nici o ezitare, se aruncă  
pe sclipirea aia care de fapt nu e  
nimic, nu înseamnă nimic, n-o ajută  
la nimic. Ba, mai mult, dacă dispare, stă  
nemișcată la perete și așteaptă  
să revină, cu mustățile fremătând.