JAM:  
  
nu sînt eu singura şi ce dacă nu sînt singura  
mai sînt încă o sută şi ce dacă mai sînt o sută  
toate sînt corecte doar eu nu  
toate au dreptate doar eu nu  
toate sînt vii doar eu sint închisă aici  
dacaă tai doar puţin răul dispare  
dar numai pentru a se întoarce apoi  
numai noaptea dar totuşi  
în fiecare noapte  
  
nu sînt eu singura şi ce dacă nu sînt singura  
celelalte dansează între fotografii şi neoane  
tălpile lor sînt cînd reci cînd fierbinţi  
pe pieptul meu sedat şi puternic  
dacă aş tăia mai mult ar dispărea cu totul  
daca aş tăia mai mult aş rămîne întotdeauna tînără  
ca o fotografie între neoane  
  
nu sint eu singura şi ce dacă nu sînt singura  
toate sînt cuminţi doar eu mă apropii de foc  
rochia mea de plastic explodează  
apoi arde încet

Tu eşti Oana Sîrbu şi eu tocesc noaptea  
la matematică şi şah pentru tine.  
Tu eşti Daniela Bucur, dintr-a VI – D  
şi eu sar de la etajul doi, ca să mă vezi sîngerînd.  
  
Eu vin din Bukowski,  
tu vii din Turgheniev,  
şi nu avem nici o şansă,  
nici o şansă să ne-ntîlnim.  
  
Cînd nu eşti lîngă mine,  
şi nu eşti niciodată,  
inima mea e cîmpul gol,  
presărat cu gunoaie  
  
al primei dimineţi  
după Woodstock.