Ești atât de frumoasă după ce am mîncat  
Ciorapii rupți te admiră cu ochișori  
holbați, recunoscători. Tălpile mi se  
hîrjonesc ca doi pui de melc pe sub masă.  
Șușș, îi șoptește duhoarea piciorului  
stîng putorii acre a piciorului drept:  
să nu descopere ea că suntem aici.  
Ești atît de frumoasă după ce am mîncat.  
Mațele tac și te ascultă pe tine.  
Viața ta e atât de interesantă,  
te rog povestește-mi-o pe toată acum.  
Îmi place să aud despre sentimente.  
Am avut și eu. Acum am degerături  
și rîie. Și vorbesc singur și nici nu știu.