Ras în cap  
şi îmbrăcat într-o pereche de pijamale vechi  
care puţeau a transpiraţie acră,  
pătate de salivă  
şi de sîngele scurs din nas  
şi din urechi  
în nopţile ultimilor ani,  
am ieşit în stradă  
hotărît  
să arăt  
exact cum mă simt.  
  
Abia pe la a doua intersecţie  
cînd au început să rîdă şi să-mi înţepe cu scaieţi  
coastele ieşite prin piele  
am văzut că eram gol şi  
bătrîn,  
dezgustător,  
  
  
hei, nici chiar aşa,  
am strigat, nici  
chiar aşa -  
  
şi puştoaica pe role a urcat trotuarul sărind.