N-am mai văzut un copil așa de vesel,  
gîngurea cînd veneam lîngă pătuț, dădea  
din mînuțe, țipa, rîdea cu poftă. Cînd  
i-au adus CT-ul, am aflat că era  
orb și creier, numai o pojghiță, restul  
apă. Vezi, i-am zis încîntat (aveam febră,  
respiram greu), ce altă dovadă mai vrei.  
Înseamnă că nu era el numai atît.  
O umbră de creier, dar sufletul intact.  
C. mi-a zîmbit (respiram greu, îmi pusesem  
căciulița peruană pe dos) – sigur  
avea ea deja o explicație *hard*,  
dar ceva n-o lăsa să-mi ia bucuria  
(mi-a îndreptat căciulița, mi-a dat Olynt).