mi-am luat şi eu capul în mîini şi nu şi-a făcut efectul

în lume se văruia

şi tot ce era pat sau

canapea

fusese acoperit cu ziare

nu era loc să te-ntinzi

loc să-ţi culci capul terciuit de experimente

îmi inventasem o ţeastă ca nu

cumva creierul meu să

se-atingă cu mizeria de afară

ca nu cumva degete

murdare să-ndrăznească a-l mîngîia

ca pe un creier al lor

şi creierul meu se interiorizase

şi suferea

uneori simt că mi-a murit cineva în cap

mă iau atunci în braţe şi veghez

şi după trei zile

scuip afară un trupuşor îngheţat

un făt micuţ

cu ochi albaştri

senini

un omuleţ cu capul în mîini