dragostea ta, și ușoară și grea  
cade pe mine ca un munte de nea  
   
fulg după fulg cad pe casa mea în amurg  
   
eu fac foc și focul te-ncălzește  
și căldura casei mele te topește  
   
cînd mă port cu tine rău  
dar tu vii oricum zîmbind  
și-aștepți să mă vezi zîmbind  
atunci îmi pare foarte rău  
   
că mă țin de-al naibii tare  
pleci umilă, aplecată  
imediat ce ești plecată  
parcă te iubesc mai tare  
   
în viața mea mîncată de rugină  
a oprit pentru o clipă o regină  
și-a revărsat părul regesc pe patul unde  
am visat-o  
și-a coborît privirea minunată peste mine și  
am adorat-o  
a stat numai o clipă dar m-a-nălțat la veșnicie  
pur pur plutesc prin ceruri de lumină purpurie