*Pentru Radu Andriescu*

1.

am scăpat în sfîrşit de mai vechiul şi ridicolul meu rău de maşină

de pe bancheta din spate aprob încîntat

înjurăturile prietenilor mei comentariile lor tehnicezoterice

nu voi învăţa să conduc o maşină

(pînă şi-n vise intru-n toţi stîlpii) cum

la vreun instrument nu cred să învăţ vreodat’ a cînta dar

e ceva vreme de cînd am încetat să le mai spun femeilor tanti şi-n

faţa obosiţilor funcţionari şi a acrelor vînzătoare

rămîn cool

                                acum

mă ţin tare

(radule    adevărul e că am pierdut mai mulţi prieteni decît un centenar

dar ştii

invers decît pe oglinzile retrovizoare

lucrurile par mai apropiate decît sunt în realitate)

2.

de ce cînd şi eu sunt ozone

friendly environment

friendly şi chiar friendly la o

adică semnez orice numai să fiu

cu băieţii iau poace la bîza

castane dupace peniciline stau

capră şi mă las cocoşat la lapte

gros bucuros fac cheta la flegmă

nu te-au trezit la ploieşti şi nici la întoarcere

n-ai apucat focurile de pe rafinării

în prima zi ţi-au ascuns cravata şi centura

ai primit mustrare

în faţa careului

îţi înghiţeai ruşinat mucii şi-ţi cădeau pantalonii

ţi-au plantat un şarpe în geamantan

ţi-au turnat pastă în chiloţi te-au

pictat cu cremă de ghete ţi-au scăpat

un linguroi de sare în ciorbă te-ai scăpat

pe tine şi te-au pîrît ţi-au furat banii

şi te-au lăsat singur în pădure dar

în ultima zi cine-a văzut ursul la

gunoaie în timp ce ei lălăiau lîngă focul

de tabără cine s-a ascuns şi l-a privit

minute în şir fascinat şi cuprins de tremendum

trec printre tîrtanii de pe copou ca

tipul de la the verve nepăsător

agăţîndu-i cu umărul (adevărul

radule că aş vrea să mă ia

cu ei la o ciomăgeală la o bă

ută la un tun la un viol în grup) trec

pe lîngă ţaţe şi gardieni pubici şi

mă simt stupid whitmanian

în serile de toamnă cînd ard

grămezile de frunze pe copou lucrurile

chiar par mai apropiate cîini înciotaţi de

milenii se desprind uşor unul de altul alunecă

pe role în vale pe lîngă universitate prin

gangul repetenţilor printre mesele

de la boema peste

fundaţie înspre gară