ne ridicăm în fund pe cearşafurile pătate

ne facem semne disperate de recunoaştere

                 acum cînd tragi bluza pe tine îmi aminteşti

                 de anna care se dezbrăca în faţa copiilor

                 pentru că n-avea încredere în memoria sentimentală

                 a bărbaţilor maturi

m-ai trezit cu noaptea în cap pariez că undeva

după colţul blocului aşteaptă o haită de cîini

nu-mi place cartierul tău de ce mă laşi să plec

tu care ar trebui să ţii locul beteagului

meu instinct de conservare

                 arunci monede reci pe podea pînă la baie

                 mi se lipesc de tălpi

                 ustură

                 ceafa ta e un televizor abia stins

                 mă furnică

it’s four in the morning m-ar fi aranjat şi pe mine

un post-coitum ca-n l.cohen

                   la ce te gîndeşti

                   m-ai fi întrebat

                   la tehnica anti-climaxului

                   nu ţi-aş fi răspuns eu