Lada

*Cînd intru în prăvălie văd întîi lada din lemn.*

*Mai era frig cînd au apărut castraveţii, înveliţi în plastic, lungi, turceşti.*

*Au urmat roşiile, primele fără gust, dar ademenitoare.*

*Rătăcite, cu iz de iarnă, banane, lămîi, portocale.*

*Un timp în ladă au pus ceapă: roşie, părea proaspătă.*

*Rămasă goală, de curînd lada s­a umplut cu piersici.*

*Nu prea mari, nu foarte mici. Nici crude, nici coapte.*

*Nu­s prea scumpe, dar nici ieftine. A venit şi vremea lor.*

*Nu prea intră lume în prăvălia asta, la minimarket.*

*Afacerile nu merg nici prea bine, dar nici rău.*

                                                                                        – Radu Andriescu

cînd intru în apartamentul ei văd întîi traista agăţată în cuier

uneori aruncată pe lîngă

aspră galbenă

cu o floare roşie brodată în mijloc

un timp în traistă am pus sticle de votcă ţigări prezervative

cărţi

o vreme s-a dat pierdută prin campus în tudor

căptuşită cu nouă sute de mii

banii de hogeac

un volum de-al lui andriescu unul de-al lui foucault

lumea nu prea e de-acord cînd ne vede-mpreună dar

nici nu strîmbă din nas

dragostea noastră nu merge nici prea bine dar nici rău