mătușa mea eugenia nu  
a fost căsătorită niciodată  
repetând soarta atâtor femei frumoase care au  
respins unul după altul  
toți pretendenții până au  
rămas singure  
rămasă singură s-a  
dedicat nepoților fraților ei pe care-i  
râzgâia cum putea  
învățându-i să deosebească  
ciupercile otrăvitoare de  
cele bune  
lucrurile rele de cele  
bune învățându-i ce-i  
mila și ce-i  
tristețea când  
am împlinit patru ani am  
bătut ulițele satului ca să-i  
găsesc un mire dar  
nimeni nu  
mi s-a părut vrednic de  
mătușa mea  
ceea ce îmi mai amintesc acum  
despre ea  
e cum mă aducea acasă  
seara târziu și  
când pleca  
parcă cineva ar fi suflat în  
lampa cu gaz