de la tine am mâncat primele baclavale adevărate  
cu foi fine năclăite în sirop de zahăr și bob de nucă la mijloc  
tu ai venit într-o zi cu ciocolată de casă într-o cutie de linco  
nu se întărise era ca o cremă  
și călare pe bancă am mâncat-o cu lingura  
tu mâncai și muște eu nu  
așteptai să se așeze pe bancă și poc!  
apoi repede repede le smulgeai aripile și le înghițeai nemestecate  
musulmane! te lasă allah să mănânci muște?  
ce zic ăia la seminar/ știu ce carne mănânci tu? sunt halal or ba?  
profa de engleză ți-a desenat pe tablă cu creta traseul unei muște:  
o balegă de vacă – zboară 200 de metri – un rahat de om – mai zboară  
200 de metri – o ia la dreapta – un rahat de câine – mai zboară  
100 de metri – mâna unui mort – mai zboară 500 de metri – o prinzi tu și o papi.  
cu toții mâncăm și suntem mâncați  
chiar și un împărat poate călători printr-un vierme  
citeam eu pe vremea aia și tare îmi plăcea  
cu tine am căutat răul. tot timpul  
noi doi / eu cu împărăția cerurilor și a doua venire a Domnului Iisus /  
tu cu allah al tău / în căutarea răului.  
în tabere / când ne rătăceam intenționat în pădure  
/când am pus limba amândoi pe amanita muscaria  
/când am vrut să ne împrietenim cu câinele de la stână și el vrut să ne sfâșie  
în biserica de cretă din murfatlar / ne-am strecurat printr-o spărtură  
doar pereții albi ne luminau întunericul  
și răul era cu noi acolo la un pas distanță  
un hău fără fund spre care noi doi prima oară când ne țineam de mână  
dar de mici am fost adevărații supereroi  
/ adevăratele superputeri/ forța era cu noi  
filme cu karate în vene de când am făcut ochi  
poate bruce lee cichi chan chuck norris  
sau poate doar allah  
sau poate doar marea de cristal