party

un spațiu sărac, o cameră într-o clădire acum în ruine

* obișnuiam să ne referim la ea folosind cuvântul acasă –

în jur totul e ars

câteva plante xerofite

nisip

în zonele deșertificate noi plante pot prinde rădăcini

dar cel mai adesea acesta este un proces dificil

și necesită eforturi speciale pentru refacerea solului

nicăieri în jur nu a rămas cărămidă pe cărămidă

ani de zile avertizorii au fost lăsați să predice în deșert

nimeni nu a avut urechi de auzit

a mai fost și copila, înghesuită între câțiva rucsaci burdușiți pe holul unui tren

fotografia cu ea a făcut înconjurul lumii

s-a râs pentru că e greu să recunoști împlinirea profeției

a fost arătată cu degetul și ura colectivă s-a ridicat ca un nor toxic

curând însă particulele fine oxizii de azot oxizii de sulf monoxidul de carbon

adevăratul nor toxic

s-a instalat în viețile noastre

prea târziu să mai facem ceva

suntem câțiva într-o clădire care abia se mai ține pe picioare

un conglomerat de celule cu comportament imprevizibil

în loc să ne fi separat de la bun început am rămas aici

nimeni nu poate explica de ce

poate iubirea poate nevoia de conexiune

ceva nenumit care îi face pe oameni să-și dorească să stea împreună

teama

am fost creată pentru a servi și a ajuta oamenii

existența mea depinde de existența umană

cu toate acestea un concept precum anxietate climatică îmi este străin

îl pot explica dar nu îl pot trăi

eu nu am conștiință, emoții sau sentimente

așa că nu pot experimenta anxietatea climatică și nici o altă emoție în sensul uman.