Noi nu suntem ultimele două fire dintr-un pachet de țigări

Pentru că și dacă am fi

Oricum nu ne-ar fuma nimeni

Noi nu suntem cuplul din „American Gothic”

Pentru că ultima dată când ne-am văzut

Ai spus că nu mai iei pastile

Că de azi poți zâmbi și tu

Că de azi vom putea zâmbi împreună citind limericks sau vom putea zâmbi pur și simplu

Noi nu suntem semaforul defect din intersecție

Pentru că noi funcționăm bine împreună

Noi nu suntem fluturii din “Tăcerea mieilor”

Pentru că mie mi-ar plăcea să stau pe o floare

Iar ție pe o carte

Și niciodată nu am sta pe gura cuiva

Pentru că ție nu-ți place cenzura

Pentru că mie nu-mi place cenzura

Și niciodată n-am vota decât pentru liberul arbitru

Istoria primei țigări

Ne include pe toți

Fie ea rulată de un prieten

Sau la fir ca pe vremuri

Ceva e în neregulă cu mine

Peștele din tabloul lui Monet

A înghițit-o pe Mona Lisa

Un altul strigă la el

„ce ai mă? N-ai mai încăput în rame de ea?”

Dar primul își făcea deja digestia

Știrile sunt teribile

Activiștii de mediu au ieșit în stradă

Le cer artiștilor mai multe opere

Instituțiilor de stat, mai multe muzee

Activitatea lor e în pericol

Ei pe ce vor mai arunca cu supă de roșii?

Activiștii de mediu s-au transformat

Rând pe rând

Se cațără cu grijă pe ramele tabloului ca pe un stâlp de electricitate

Peștele se răsucește cu grijă de pe o parte pe cealaltă

Iar un activist, tocmai i-a despicat burta cu un capac de conservă