În gura peștelui în care trăiesc

încă prind semnal de la rețea

cu toate astea

încerc să mă gândesc că fac parte din tabloul lui Monet

să uit unde sunt

mereu l-am adorat ca artist

dar nu m-am gândit să fac parte dintr-un tablou al lui

nu vreau sa trăiesc într-un pește

chiar dacă ar fi al lui Monet

și aș fi înconjurată de cele mai bune sisteme de securitate

Apple watch spune că fazele de REM

sunt mai scurte decât acum două luni când eram împreună

nu știu dacă e de la faptul că nu mai dormim împreună îmbrățișați

sau de la noua mea casă

noroc că are Vodafone oferte de sărbători

și am primit ceasul ăsta care îmi amintește săptămânal

că trăiesc într-un pește dintr-un tablou din Paris

și nu într-o garsonieră din Dublin cu tine

sistemul de la Apple e ca mătușa aia de la masa de sărbători

care e mai mult decât dornică să-ți amintească că ești singur și inadaptat social

am ieșit din faza de REM

sunt tot în gura peștelui

un activist de mediu tocmai a aruncat supă pe tabloul în care trăiesc.

Parisul e altfel

încerc să-mi fac curaj

să strig la fel ca Iona

„mai naște-mă mamă o dată”