La cum îi știu pe oameni

vor continua să se măcelărească între ei

și să înalțe catedrale pușcării stindarde.

La cum îi știu pe oameni

vor continua să se măcelărească între ei

și să dea vina pe viață și pe ideologii

să scrie cărți și să ardă cărți

și nu vor renunța la efortul

grav și vital de a se împerechea.

La cum îi știu pe oameni

vor continua să se măcelărească între ei

și vor crește copii care vor ajunge măcelari instalatori

actori soldați fotbaliști politicieni bucătari patroni

și tuturor viața li se va părea

la un moment dat

insuportabilă fără vicii.

La cum îi știu pe oameni

vor continua să se măcelărească între ei

și să înfrunte viața cu disperarea pe disperare călcând

cu decepția pe decepție călcând

cu depresia pe depresie călcând

să se dea jos din pat pentru o nouă zi

cu iubirea pe iubire călcând.

La cum îi știu pe oameni

vor continua să se măcelărească între ei

să-l supere pe Domnul

și să mă facă pe mine să plâng ca tâmpitu’

căci eu nu sunt răzbunător ca Atotputernicul

și îi iubesc la nebunie pe oameni

și zilnic mă las prostit de ei.