am fost și eu odată la oraș, în lumea bună

unde oamenii seamănă cu figurinele de zahăr înghețat de pe prăjiturile pe care le mănâncă în fiecare zi

e ordine și curățenie și pace și liniște și fiecare cetățean îți dă binețe politicos pe stradă  
am fost să vizitez turnul cu ceas al cărui angrenaje se rotesc necontenit dar nu mai bate de atât de mult timp încât nici măcar bunicii care se plimbă cu pudei albi ca neaua nu mai țin minte să îi fi auzit bătăile inimii

și chiar dacă totul părea să fie atât de pașnic eram măcinat de o teroare imposibil de descris așa că am alergat cât de repede am putut înapoi înspre casă

în urma mea, cei pe care îi îmbrâncisem se ridicau fără nicio vorbă și reintrau în fluxul constant al circulației pietonale

nu m-am oprit până nu am fost înconjurat de lumina galbenă și călduță a metroului și am căzut în somnul fără de vise, legănat ca în pruncie de călătoria subterană  
în jurul nostru, asemenea brațelor iubitoare ale unei mame sunt Visătorii

din capetele lor explodate curge seva care ține în viață tot ceea ce mișcă

iar zâmbetele lor aduc aminte de enigmatice picturi renascentiste

retrăgându-se în vis, și-au abandonat viața și corpul pentru a ne salva pe noi cei care trăim în turnurile înalte

la baza turnurilor trăiesc Violenții

corpurile lor nu sunt încă pregătite să se nască din nou și zvâcnesc incontrolabil

nouă nu ne e frică de ei pentru că știm că în spatele furiei lor e doar teamă

și oricum suntem prea sus pentru ca tânguilelile lor să ajungă la ferestrele noastre

pentru că trăim în turnurile abandonate care miros a fum și a etil

suntem bunicuțele cărora nu le-au căzut dinții și care nu s-au îngrășat la bătrânețe pentru că fac doar prăjituri cu gust de scrum   
suntem tinerii care și-au vopsit ferestrele în negru și singura lumină pe care o mai consumă e lumina albastră

suntem cei mulți și fără nume care trăiesc doar de dragul luptei pentru supraviețuire

suntem Zburătorii care trăiesc pe acoperișurile turnurilor și trăiesc doar cu apa care se varsă necontenit pe umerii lor goi

și-n carnea noastră e mai multă viață decât în toți sterilii care ne compătimesc

dacă te uiți de sus la lumea noastră

și îndepărtezi norii care o acoperă

n-ai să vezi decât o floare a soarelui