m-am trezit într-o dimineață cu o greutate teribilă pe piept

eram sub munții de apă care macină încet fundul mării

deasupra mea înotau cetacei cu burțile luminate în portocaliu de cei care dormeau adânc în măruntaiele lor

și chiar dacă apa murmura greu atunci când mușca din îmbrățișarea înghețată a stâncilor era atât de liniște în jurul meu încât îmi auzeam toate gândurile care începeau treptat să se stingă până când mintea mea și-a pierdut toate impuritățile caracteristice oglinzilor făcute oameni

atunci am adormit la loc și am visat că deasupra mea era o furtună grozavă care lua pe sus toți peștii din mare și îi arunca deasupra vârfurilor munților unde mureau cu toții pentru că nu mai aveau apă

iar pe măsură ce peștii se sufocau, mureau și oamenii din burta lor

și am visat că tot întunericul din lume s-a scurs înapoi în mare, întorcându-se degrabă în genunile din care apăruse

doar atunci am putut să văd că sufletul fiecărui pește se îngemănase cu sufletul fiecărui om și se ridicaseră la cer într-o scânteiere pe care am numit-o “stea”

și erau atâtea stele încât munții, trosnind din rădăcini, s-au ridicat să le înghită și pe ele, întinzându-și creierii înghețați pentru a le stinge focul

dar gheața, oricât de rece ar fi ea, se sfiește să atingă tot ce-i cald, iar focul, oricât de fierbinte ar fi el, se trage îndărăt din fața a tot ce e rece

și am visat că totul s-a sfârșit cu un oftat profund, căci n-a mai fost zi și n-a mai fost noapte

iar pietrele au început să crape pentru că nu mai aveau apă care să le ude și să le țină în loc

tot praful s-a strâns în jurul meu, cerându-mi viața pentru ca să poată să se strângă din nou la loc

dar eu dormeam, dormeam adânc ca munții mari de apă