de fiecare dată când mă plimb pe stradă dar de obicei marți, joi și vineri  
sau atunci când mă intorc acasa după o zi lungă și obositoare privesc  
toți oamenii care trec pe lângă mine și nu pot să nu mă întreb dacă sunt niște persoane la fel de reale ca mine  
care închid într-un spațiu mic și întunecat o lume atât de complexă și de nebună pe care o înfrânează cu greu  
cu un trup la fel de real ca al meu  
care pot să pipăie abisul întunecat al buzunarelor de la pantaloni, să simtă frică și calm în același timp  
iar singurul mod de a verifica acestea ar fi să-mi înfig mâna în pieptul lor și să nu dau doar de aer  
iar ei să nu treacă impasibili prin mine de parcă nici nu aș exista  
dar am învățat de mic că nu e bine să îți înfigi mâna in pieptul altora pentru că nu e frumos și pentru că nici ție nu ți-ar plăcea să își înfigă cineva mâna în pieptul tău  
și să scotocească prin tot ce ai adunat acolo pe parcursul anilor  
ca să fie siguri că trupul tău e la fel de real ca trupul lor  
să simtă panica dată de faptul că nu sunt un simplu creier Boltzmann care șade la răscrucea dintre spațiu și timp și nu are de răspuns pentru acțiunile sale  
care au fost și vor fi gata în timpul necesar unei raze de lumină să se desprindă de pe suprafața Soarelui  
poate că până la urmă singurii care există cu adevărat sunt cei care fără pic de rușine arborează pieptul gol în mijlocul zilei în mijlocul străzii  
și își cântă toată nesiguranța, așteptând un răspuns la fel de sincer  
pe care nu îl vor primi niciodată