am zis de atâtea ori că nu voi mai scrie pentru că m-am săturat de laudele goale pe care le aud pentru că lumea nu are nimic de spus cu adevărat sau pentru că n-au timp sau chef sau poate că pur și simplu nu rezonează cu cuvintele mele

dar în ziua de azi e de preferat un flux constant de zgomot în locul tăcerii

tânjim cu toții la spuma mării din care ne-am născut

dar fără liniștea curenților nu există valuri care să mai imbrățișeze malurile lumii

poveștile celor care au străbătut adâncurile nu mai impresionează acum că au fost cucerite cerurile și ceea ce e dincolo de (st) ele

uneori gândurile mele mă surprind chiar și pe mine și mă întreb cât de adânc trebuie să fie puțul gândirii dacă dintr-un întuneric atât de profund pot să iasă niște raze atât de pure de lumină

dar in locul lor se rostogolesc pietre colțuroase atunci când vreau să le transpun pe hârtie sau să le povestesc cuiva așa că de obicei tac și îmi ascult prietenii zâmbind și las ideile să se stingă încet dar nedureros în oceanul din care s-au născut

îmi aduc aminte momentele în care am scris prima poezie care a forțat o reacție reală pe chipurile tuturor celor care au citit-o

unii au râs, dar privirea celor mai mulți s-a întors înspre interior

înspre propria întunecime și au oftat prelung

atunci mi-am dat seama de ce nu mai voiam să scriu

îmi era prea frică că nu voi mai reuși să scriu vreodată atât de sincer

încât să vorbesc cu adevărat din nou

dar am continuat să scriu pentru că n-am vrut să-mi dezamăgesc prietenii artiști

și-am scris și-am șters, am scris și-am șters

și în zorii următoarei zile m-am dezis în mintea mea de literele care îmi umpleau caietele

mi-a luat ceva timp să înțeleg ce se întâmpla de fapt

când am scris acea poezie tocmai mă trezisem dintr-un somn adânc care a zdruncinat zidurile întunecate

și pentru câteva clipe de o eternitate indiscutabilă în mintea mea a fost lumină

am vorbit din nou în prima limbă care a existat încă dinainte să articulăm primele cuvinte

și indiferent de starea în care se aflau cititorii mei

ceva din ei mi-a recunoscut mesajul și mi-a răspuns

mi-am zis că voi reînvăța să scriu

și curând caietele mele vor cunoaște mai mult decât cuvinte