Rațiuni de supraviețuire

Fericit monstrul care-și poate privi amintirile

fără dezgust & ură.

De ce-ar fi el sentimental ca serial killerul

Surâzând tandru când vede la știri

Pozele victimelor?

Să nu-și urăști & să nu-ți iubești amintirile –

cum vezi că prinde vreuna că se apropie

de lumina călâie dinăuntrul minții, zdrobește-o

ca pe o năpârcă. Fără ură, doar din rațiuni

de supraviețuire. Cum ai apăsa pe Delete

la o greșeală de scriere.

Imediat după aia, fugi în bucătărie,

la frigider, scoate sticla, du-te la dulap

după pahar, soarbe abrupt & scurt,

tot din rațiuni de supraviețuire

și tot cum ai apăsa încă o dată pe Delete,

iar apoi admiră-te pe îndelete: glorie ție,

ești pe cale să devii fericit.