Cel mai prost om

Numai fără să gândești se poate trăi,

altfel chiar și ploaia căzând perfect,

chiar și genele ei cu perle de apă,

toate se întâmplă strălucitor și rău.

Când începe iar ceva din tine

să gândească, peste viață coboară,

un aer mustind de bale scânteietoare

și nimic nu mai ajută.

La fiecare sută de mililitri de alcool dublu rafinat

vin două sute de mililitri de gând triplu rafinat.

Fiecare rând de sticle goale se transformă

în silogism, iar beția în tratat de morală.

Târziu, îți verifici cu grijă creierul, cum ai atinge

cu limba

măseaua cu abces. Mai e viu nervul care gândea

în el? Să-l fi omorât anestezicul din PET-uri?

Vrei cu tot sufletul să fii cel mai prost om din lume.

Observi apoi că ea te privește lung, și frumusețea ei

te face

prost și fericit. De acum se poate iar trăi.