Preferații mei

Îmi plac oamenii cărora le tremură bărbia de emoție

care nu-și găsesc cuvintele și

încep să transpire căutându-le

până când li se udă cămașa-n spinare

până când picurii le ies dintre firele de păr

le alunecă pe frunte

pe tâmple pe obraji pe nas

îmi plac oamenii care se bâlbâie și care

exasperați de ce aud

își mușcă buzele de parcă ar vrea să se înghită cu totul

oamenii care clipesc des-des

atât de des încât se ridică de la pământ

și plutesc deasupra celorlalți

cei care se mișcă de pe un picior pe altul

în timp ce-și bagă și își scot mâinile în buzunare

timizii

blegii

fâstâciții

cei care roșesc când văd o muscă verde

care-și trag nasul din cinci în cinci secunde

și scormonesc abulici după batistă

îmi plac cei care privesc în pământ

ca și cum tocmai și-ar fi pierdut verigheta

îmi plac mototolii

credulii

împleticiții

cei care se scarpină

de parcă ar avea acolo un buton ce nu face contact

oricât l-ar apăsa

îmi plac oamenii care-și vâră capul între umeri

ca niște transformers ce vor să se predea și n-au cui

cei plini de ticuri

cu șlițul descheiat

cu ciorapii de culori diferite

cu cravatele pătate

îmi plac cei care dau mărunt din buze

de parcă ar repeta

cea mai importantă rugăciune a vieții lor

îmi plac întârziații

sfioșii

naivii...

nătăfleții

a lor va fi împărăția

și republica

și califatul