Om frumos, om urât

Vara în locuri frumoase

se duc oameni frumoși

oameni cu corpuri perfecte

cu bronz perfect

și zâmbete de sub care sclipesc

dinți albi

perfect aliniați

de carnasiere cumințite.

Oamenii frumoși

își aduc cu ei vacanțele perfecte

în locurile de vacanță minunate

le scot din trolere

și le etalează pe falezele mărginite de palmieri

și apusuri

apoi fac cu rândul la poze

acum eu ție

acum tu mie

acum eu poză la vacanța ta

acum tu la a mea,

stai puțin, așa, încă o dată

că vacanța mea a clipit.

Oare cât de urâte sunt locurile

unde își fac vacanțele oamenii urâți

cum ajung ei

în locuri urâte, oribile, infecte,

unde zâmbesc cu guri știrbe

cu limbi mușcate

și resturi de mâncare în colțurile gurii.

Oamenii urâți

își aduc cu ei în trolere

vacanțele oribile, obositoare,

cu camere igrasioase și gândaci cât palmierii

le deschid și le etalează pe marginea trotuarului

pe pungi de rafie

vacanțele lor bălesc puțin

se uită spre cer

acolo văd zburând alături

un avion, o dronă și o pasăre

și dintre ele

numai pasărea pare că știe exact ce face.

Beautiful people, ugly people