II

trec de la aer liber la aer condiționat și mă pregătesc

pe locul dinainte ales, o suprafață fără asperități

parcelată de saltele fitness

aici, în mediu controlat mă apăr de vreme și stres.

execut fără să mă concentrez mental, doar îmi încordez

grupele de mușchi, look-ul modest,

rutina unui corp care încă se visează în formă.

o să scot sufletul din mine într-un mod onest.

aștept să treacă timpul, îl pierd fără să simt că-l pierd

și asta mă relaxează.

ganterele fac realitatea mai reală,

obiectualitate imună la exces

de emoție,

adaos inutil

de sems,

simțul pervers al posesiei,

le las exact de unde le-am luat,

contribui la utilitatea universală

a oricărui obiect, aparat de gym.

„uneori plâng după corpul perfect ce nu există.

Dar corpul perfect este corpul mai corp decât poate el să fie,

Iar restul sunt vise de-ale oamenilor,

Miopia celui care vede puțin”.

produc schimbări chimice la nivel micro, m-am obișnuit să le

stârnesc, dar să nu le simt, cum mi se întâmplă cu mâncarea

hipocalorică fără gust, cu binele în general: autoimpus, rupt de

senzorial, pervers.

nu am așteptări, nu mă gândesc la nimic,

execut

și devine tot mai ușor să trăiesc

și să găsesc bucurie în acceptarea că fac, totuși, ceva

în stabilitatea spațio-temporală dublată de oglinzi.

execut cu spor că trebuie, nu că vreau,

tot mai impersonal, tot mai corect,

aerul intră și iese din mine, pur, cald, fără afect.

mă întind, poziția învinsului și a celui relaxat coincid perfect.

II