Protestul unei singure persoane a avut loc astăzi  
în fața Institutului Astronomic din București  
protestul unei persoane care e revoltată că are loc – aparent –  
expansiunea Universului.  
„chiar nu vede lumea că tocmai din cauza acestui fenomen  
iese la iveală o reacție invers proporțională?  
omul e predispus din ce în ce mai mult  
să-și diminueze existența  
să spună că nimic din ce face nu are relevanță –  
și uite așa se explică atrocitățile de la nivel individual și colectiv  
cine să mai dea doi bani pe consecințe? este?”  
a spus acea persoană la știri.  
noi informații precizează că un alt protest din trecut  
în fața Institutului de Arheologie  
n-a fost (nici el) cu succes  
pe-atunci, persoana în cauză se plângea  
că e o lipsă semnificativă de arheologi în societate  
până să vină revelația că problema era alta:  
nu mai sunt destui oameni demni de excavat  
tentativele nu lasă în urmă nici măcar gropi adânci  
știi cu ce ai de-a face încă de la suprafață  
când totul e spus pe șleau, la o băută.  
„a păi, să fugi de asemenea găuri negre ambulante  
care îți consumă energia pe nimic!”  
a fost declarația persoanei noastre  
după ce transmisiunea live se încheiase deja.