Unde se duc oamenii când le îngheață lacurile?  
nu treci din lac în puț, ci ajungi la aeroport  
orice vameș îți va spune asta  
unii mai posomorâți vor intra și în detalii  
să-ți spună cum oamenii vor deodată să umble pe coclauri  
și sunt nevoiți să lase în urmă bagajul emoțional  
o povară pentru ei  
cu care speră să nu întreacă vreo limită  
să nu pice prea greu pentru alții descărcarea lor  
pe banda rulantă sunt transportate grijile  
ca apoi să apară, însă, alte provocări pe bandă rulantă  
când coclaurii încep să-ți sune ca niște fiare  
trebuie să te înarmezi –  
și așa începi să arunci ocheade către cei din jur  
fie din teamă, fie din pură curiozitate.  
tragi cu ochiul la stânga, îți mai alunecă ochiul după cineva la dreapta  
îți mai caști și ochii uneori și automat rămân traumatizați toți  
când îți văd chiar globii oculari ieșind din gură  
la orice căscat;  
așa devin toți numai ochi și urechi.  
când bate la ochi o asemenea atmosferă bizară  
e nevoie de o reglare –  
în realitate, numai vameșii au voie să sufere schimbări fizionomice;  
își pot permite să aibă ochi la spate.  
în rest, să vă ferească sfântu’ să vă sară noi ochi în orbite  
în tot acest trafic de organe scăpat de sub control  
de începeți să priviți lumea cu alți ochi și deveniți alte persoane.  
„fără furt de identitate în incinta aeroportului  
să termine odată  
cei care vor să mintă de îngheață apele!”  
vor anunța vameșii la intervale precise  
că mai au și ei ceva bunuri de declarat.  
de ce credeți voi că e câte un control de pașapoarte  
câte o verificare a identității  
la fiecare doi pași?  
lăsați-vă vameșilor încruntați obligațiile  
datoriile, responsabilitățile;  
doar ei nu trec dincolo de porți și de controlul de securitate.  
simțiți-vă bine în propria voastră piele  
să nu mai pretindeți că nu sunteți în apele voastre  
nu degeaba ultima bucată din aeroport e numită  
duty-free.