Într-o hiperrealitate  
presupun că devii automat hiperactiv  
cu atâtea de dovedit  
de nu mai știi diferența între cine ești și cine ai putea fi.  
în hiperrealitate  
avem multiple cazuri de hipertrofie  
cu un gram sau mai multe de trufie;  
vor toți să-și bage eul în câte un trofeu.  
în hiperrealitate  
să nu vă mire dacă relațiile tensionate din jur  
duc la cazuri de hipertensiune;  
mai totul devine o hiperbolă  
când toți au hiperboală pe tine.  
eu în toată hiperactivitatea mea  
intru într-un hipermarket  
de unde iau o conservă de căluți de mare –  
o controversă într-o societate patriarhală  
mai ales dacă dai peste un căluț însărcinat;  
n-am șansă de adăpost în burta lui  
au și ieșit progeniturile și mă pierd în valul lor.  
gata, reușesc să imit și eu poezia care se scrie azi?  
dă-o naibii de conservă  
trebuia să iau un Kinder Happy Hippo!  
cer și eu dreptul la un delir hipoactiv.