Am văzut multe „de ce-uri” deodată:  
De ce n-ar prefera pinguinii să meargă la plajă?  
De ce n-ar vrea să patineze cămilele?  
De ce n-ar fi lumea pe dos?  
De ce e lumea cum e?  
Tu ai văzut altceva.  
Repeți în glumă „de ce-urile” mele  
Cu un „de șe?” final, emfatic:  
De șe să nu ne gândim la deșeurile radioactive?  
Și așa suntem pasivi când vine vorba de ele.  
Întrebarea ar fi unde să le depozităm mai bine.  
Ne gândim câteva clipe și văd deja și soluția.  
Mai ții minte când mi-ai promis luna de pe cer?  
Să știi că eu sunt mulțumită doar cu cașcaval pane.  
(Pe care îl împart cu tine, bineînțeles.)  
Vom aduna deșeurile radioactive și le vom trimite pe lună  
Care se va topi în timp și din ea va curge, lunar,  
Brânza pe care o vom pregăti cumsecade.  
Dacă nu se răstoarnă pe dos Pământul,  
Vom călători pe același traseu.  
Nisipul va deveni pesmet,  
Zăpada va fi dată prin răzătoare  
– că știu că preferi și parmezan deasupra.  
Eu sper totuși să fie dată peste cap lumea  
Și să rămânem într-un singur loc (pe un câmp, poate?)  
În care toate ingredientele să fie la dispoziția noastră.  
Ia în vedere că vom fi măcar noi doi într-o dispoziție bună,  
Cu deșeuri și de ce-uri scoase din câmpul nostru vizual.