Entuziasmul îți curmă ființa.  
e în zadar să te minți și să pretinzi  
că ți-ai înșirat întregul suflet pe-o masă de călcat  
ca să aștepți, pe urmă, câteva atingeri  
ar trebui să nu uiți că vei mai avea  
părți șifonate, din plin  
și totul pentru niște cunoscuți care  
nici nu te cunosc  
oricât le-ai vorbi despre tine  
oricât ai încerca să te vinzi în întregime.  
de aceea eu funcționez mereu pe bază de tranșe  
suntem aceiași copii care au nevoie  
să primească în porții mici tot ce-i înconjoară.  
voi pleca la o plimbare  
cu entuziasm mascat  
cu privirea țintită spre cer  
încercând să netezesc norii șifonați  
voi fi, însă, strategică  
poate o fată va remarca zâmbetul oferit ei, din scurt  
la vederea pantalonilor noștri similari  
(o pereche mai șifonată decât cealaltă)  
poate o pisică va primi cu drag mâna întinsă spre ea  
poate un băiat va observa cum bat piciorul  
pe ritmul muzicii de la standul de cafea  
cât timp așteptăm să se facă verde la trecerea de pietoni  
poate cineva mă va primi, în sfârșit  
sper că n-am mai trecut adrese greșite pe colete.