Stop video! Mărește imaginea!  
Ce i-aș purta uriașul colier…

Aud pe fundal discuții despre un război  
Despre care nici nu știam până în clipa asta.  
Mai am și tupeul să întreb unde are loc,  
Ca apoi să mi se spună că sunt ruptă de realitate.  
Eu nu pot să scriu despre lucruri profunde.  
Mă întorc spre păianjenul de pe ecran.  
Colierul său nu pare să fie o povară.  
Mă îndepărtez de probleme, ajung în Polonia,  
Chiar în Varșovia, unde nimeni nu m-ar înțelege;  
Schimb registrul, mă aflu în *Warsaw* –  
Îl desfac și iarăși văd războiul.  
Mă întorc spre ecran.  
Tu pari că vii din propria anarhie  
Ca o arahnidă haotică pe tocuri,  
Strivind tancurile dintr-o groapă cu nisip  
Și supărându-i pe copiii clar delimitați.  
Perle peste perle, gafe peste gafe,  
La al tău gât revin, să mă agăț de perle,  
Pentru că totul se întâmplă în desene animate.  
Ce ți-aș purta uriașul colier…